《再和换竹》
宋代·李正民

此君风度不可无，禅老方翻贝叶书。试遣酪奴相问讯，为邀青士看扶疏。

芳香雅称松江水，苍翠还宜长者居。明月清风随处是，去来有分意何如。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。